સાઉથ મુંબઈની બીજી કોઈ ખાસિયત હોય તો એ અહીંની ચોખ્ખાઈ અને સ્વચ્છતા. બને કે કદાચ મોસ્ટ વીવીઆઇપી કૅટેગરીના લોકો આ વિસ્તારમાં રહેતા હોવાથી આ એરિયાની વધુ કૅર કરવામાં આવતી હોય, પણ અલ્ટિમેટલી ફાયદો તો અહીંના લોકોને જ થાય છે. રોડ એકદમ પહોળા અને મસ્ત મજાના છે એ આ વિસ્તારનો દેખીતો એવો બીજો વધારાનો બેનિફિટ છે. હું દાવા સાથે કહી શકું કે સાઉથ મુંબઈ જેવા રસ્તા આખી મુંબઈના બીજા એક પણ સબર્બમાં નથી. વૉટર-બ્લૉકેજનો જે પ્રશ્ન આખા મુંબઈને સતાવે છે એનું સૌથી ઓછું પ્રમાણ, સાવ નહીંવત્ કક્ષાનું સાઉથ મુંબઈમાં છે. એની પાછળનું કારણ એ છે કે આ એરિયાનું પ્લાનિંગ પર્ફેક્શનના આગ્રહી એવા બ્રિટિશરો દ્વારા થયું હતું, જ્યારે બાકીના એરિયા મુંબઈ મ્યુનિસિપલ કૉર્પોરેશન દ્વારા ડેવલપ થયા છે. નાટકો માટે હું તો દુનિયાભરમાં ફર્યો છું. સાઉથ મુંબઈ મને અમુક અંશે બ્રિટનનો જ એક ભાગ લાગે છે જે હજી સુધી જળવાયેલો રહ્યો છે.